KIRJALLINEN KYSYMYS E-3089/02 esittäjä(t): Antonio Di Pietro (ELDR) komissiolle. Turvallisen ajon koulutuskeskuksen perustaminen Luxemburgiin.



Virallinen lehti nro 092 E , 17/04/2003 s. 0228 - 0229



KIRJALLINEN KYSYMYS E-3089/02 esittäjä(t): Antonio Di Pietro (ELDR) komissiolle (28. lokakuuta 2002) Aihe: Turvallisen ajon koulutuskeskuksen perustaminen Luxemburgiin Kysymyksessäni E-0690/00(1), joka koski turvallisen ajon koulutuskeskuksen perustamista Luxemburgiin ja siihen sovellettavaa Luxemburgin lainsäädäntöä, tähdensin, että nykyinen lainsäädäntö suosii selvästi Colmar-Bergissä sijaitsevaa täydennyskoulutuskeskusta, koska säännökset on laadittu mittatilaustyönä kyseistä yritystä ajatellen. Selvitettyään asiaa Euroopan komissio katsoi aiheelliseksi aloittaa määräysten rikkomisesta johtuvan menettelyn (nro 1999/4982) Luxemburgia vastaan EY:n perustamissopimuksen 226 artiklan perusteella. Luxemburgin hallitukselle lähetettiin 12. syyskuuta 2000 ilmoitus, johon ei kuitenkaan saatu tyydyttävää vastausta. Seuraavaan 20. joulukuuta 2001 lähetettyyn kirjeeseen Luxemburgin viranomaiset eivät ole vielä vastanneet. Kyse on siis tosiasiallisesta syrjinnästä, koska Colmar-Bergin keskuksen (joka on osoittautunut itävaltalaisen Test und Training -yrityksen johtaman holdingyhtiön osaksi) monopoliasema perustuu suurherttuakunnan asetukseen, joka on laadittu Colmar-Bergin teknisten tunnusmerkkien ja yksinomaan sen tarjoamien palvelujen perusteella. Lainsäädäntö syrjii muita vastaavan keskuksen avaamisesta kiinnostuneita toimijoita, joita vaaditaan hankkimaan täsmälleen samanlaisia kalliita, mutta turhia ja perusteettomia laitteita, joita Colmar-Berg käyttää, vaikka ne eivät komission mukaan itse asiassa ole välttämättömiä käyttäjien turvallisuuden kannalta. On syytä vielä mainita, että ajokortin saadakseen Luxemburgissa on pakko suorittaa turvallisen ajon kurssi. Koska Colmar-Bergin keskus on ainoa paikka, jossa kursseja tarjotaan, asiakkailla ei siten käytännössä ole mahdollisuutta valita koulutuspaikkaa. Nykyinen tilanne on vastoin sijoittautumisvapautta ja palvelujen vapaata tarjoamista koskevia yhteisön periaatteita ja synnyttää samalla, vapaan kilpailun sääntöjen vastaisesti, monopoliaseman? Aikooko komissio estää tilanteen jatkumisen? Jos se aikoo puuttua asiaan, milloin se lähettää Luxemburgin hallitukselle perustellun lausuntonsa, jota jo käynnistetyn rikkomisesta johtuvan menettelyn jatkaminen edellyttää? (1) EYVL C 374 E, 28.12.2000, s. 135. Frederik Bolkesteinin komission puolesta antama vastaus (29. marraskuuta 2002) Kuten arvoisa parlamentin jäsen mainitsi, komissio on aloittanut Luxemburgin viranomaisia vastaan rikkomisesta johtuvan menettelyn, jonka kohteena on säädös, jolla vahvistetaan sellaisen koulutuksen antamisen lupaperusteet, joka täydentää ajokortin saantia edeltävää opetusta. Menettelyn aikana komissio on käynyt ahkeraa kirjeenvaihtoa Luxemburgin viranomaisten kanssa. Komissio suoritti perusteellisen tutkimuksen, jossa se arvioi Luxemburgin viranomaisten esiintuomat lukuisat tekniset näkökohdat, ja tutkii parhaillaan kantelijan äskettäin toimittamaa aineistoa. Analysoimalla tietojen monitahoista kokonaisuutta on tarkoitus arvioida, ovatko niihin laitteisiin sovelletut normit, joita käytetään ajokortin saannin jälkeisessä opetuksessa, EY:n perustamisopimuksen ja erityisesti sen 43 artiklassa määrätyn sijoittautumisvapauden periaatteen mukaan olennaisia ja perusteltuja. Komissio päättänee mahdollisimman pian, miten asiassa edetään, ja antaa viipymättä parlamentin jäsenelle ja kantelijalle tiedon päätöksestään.